ไฟแนนเชียลไดเจสต์
LHBANK กำไรเติบโต 34%
22 เม.ย. 2556

LHBANK กำไรเติบโต 34%
บริษัท แอล เอช ไฟแนนซ์เชียล กรุ๊ป (LHBANK) กำไรสุทธิไตรมาสแรก ปี 2556 จำนวน 209.17 ล้านบาท กำไรต่อหุ้น 0.0173 บาท เพิ่มขึ้น 34.01% จากช่วงเดียวกันของปีก่อนกำไรสุทธิ 156.09 ล้านบาท กำไรต่อหุ้น 0.0132 บาท 
กำไรที่เพิ่มขึ้นเป็นผลจากรายได้ดอกเบี้ยสุทธิเพิ่มขึ้น 38.85% ตามการขยายตัวของเงินให้สินเชื่อทุกภาคส่วน นอกจากนี้รายได้ค่าธรรมเนียมและบริการสุทธิเพิ่มขึ้น 462.81%
EA มั่นใจพร้อมจ่ายไฟ กฟผ. 1 ธ.ค.นี้
นายอมร ทรัพย์ทวีกุล ประธานเจ้าหน้าที่บริหารด้านการเงิน บริษัท พลังงานบริสุทธิ์ (EA) เปิดเผยว่า ขณะนี้การก่อสร้างโครงการโรงไฟฟ้าพลังงานแสงอาทิตย์ ขนาดกำลังการผลิต 90 เมกะวัตต์ ที่ อ.ตาคลี จ.นครสวรรค์ คืบหน้าค่อนข้างมาก โดยงานด้านโยธา เช่น การปรับพื้นที่และระบบระบายน้ำเพื่อป้องกันน้ำท่วมคืบหน้าไปกว่า 80% จึงเริ่มก่อสร้างงานฐานรากได้ตั้งแต่ช่วงก่อนสงกรานต์ 
บริษัทจึงเชื่อว่าจะสามารถจ่ายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.) ได้ทันตามกำหนดสัญญา คือวันที่ 1 ธ.ค. 2556 และเริ่มรับรู้รายได้และกำไรเต็มปีตั้งแต่ปี 2557 โดยประมาณการรายได้สำหรับโครงการดังกล่าวที่ 1,586 ล้านบาทต่อปี กำไรสุทธิ 915 ล้านบาทต่อปี 
สำหรับความคืบหน้าโครงการโรงไฟฟ้าพลังงานแสงอาทิตย์ ขนาดกำลังการผลิต 90 เมกะวัตต์ที่จังหวัดลำปาง ซึ่งมีกำหนดจำหน่ายไฟฟ้าให้กับ กฟภ.ในเดือนธ.ค.2557 ปัจจุบันได้เริ่มเข้าไปปรับพื้นที่แล้ว ซึ่งคาดว่าจะก่อสร้างแล้วเสร็จในปี 2557 และรับรู้รายได้เต็มปีในปี 2558 
สหรบสำหรับแนวโน้มผลดำเนินงานไตรมาสแรกปี 2556 คาดว่าจะปรับตัวดีขึ้นจากช่วงเดียวกันของปีก่อนและดีขึ้นจากไตรมาส 4 ปี 2555 เนื่องจากมีการรับรู้รายได้และกำไรจากโครงการโรงไฟฟ้าพลังงานแสงอาทิตย์ กำลังการผลิต 8 เมกะวัตต์ ที่ จ.ลพบุรี เต็มไตรมาส ประกอบกับยอดขายในส่วนของไบโอดีเซลยังมีการเติบโตอย่างต่อเนื่อง หลังจากบริษัทได้ลงทุนปรับปรุงโรงงานเพื่อเพิ่มความสามารถในการแข่งขัน
อันดามันลองบีชถือหุ้น PF เพิ่ม
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานจากบริษัท อันดามัน ลองบีช รีสอร์ท ว่าได้มาของหุ้นบริษัท พร็อพเพอร์ตี้ เพอร์เฟค จำกัด (PF) เมื่อวันที่ 12 เม.ย. 2556 จำนวน 3.29% ของสิทธิออกเสียงทั้งหมดของกิจการ ทำให้ถือหุ้นเพิ่มเป็น 6.73% ของสิทธิออกเสียงทั้งหมดของกิจการ